Source: http://www.trnava.sk/sk/clanok/zariadenie-pre-seniorov-v-trnave
Timestamp: 2018-07-23 15:09:05+00:00

Document:
Zariadenie pre seniorov v Trnave | Trnava
adresa: T. Vansovej č. 5, Trnava.
telefón: 033 / 32 36 710
fax: 033 / 55 45 033
web: zps.trnava.sk
Zariadenie pre seniorov je rozpočtová organizácia s právnou subjektivitou, zriaďovateľom ktorej je mesto Trnava. Štatutárnym zástupcom organizácie je riaditeľ.
V Zariadení pre seniorov v Trnave sa poskytuje sociálna služba fyzickej osobe, ktorá dovŕšila dôchodkový vek a je odkázaná na pomoc inej fyzickej osoby, alebo fyzickej osobe, ktorá dovŕšila dôchodkový vek a poskytovanie sociálnej služby v tomto zariadení potrebuje z iných vážnych dôvodov (§ 35 ods. 1 zákona o sociálnych službách).
Komplex zariadenia tvoria dve trojposchodové budovy prepojené prízemnou stravovacou časťou. V zariadení pre seniorov je päť spoločenských miestností, z ktorých jedna je využívaná ako kaplnka. V nej je zriadený i svätostánok. Sväté omše sa konajú každú sobotu s platnosťou na nedeľu a v prikázaný sviatok.
Klienti sú ubytovaní v jednolôžkových a dvojlôžkových izbách, niekoľkí klienti bývajú traja. Každá izba má svoje sociálne zariadenie. V niektorých je to sprchovací kút a osobitne toaleta, v niektorých je kúpelňa s vaňou, z ktorej sa vchádza na toaletu.
Výška úhrady za sociálnu službu poskytovanú v zariadení pre seniorov je stanovená Všeobecne záväzným nariadením (ďalej len VZN) č. 324 a v súčasnosti (august 2009) sa pohybuje v rozpätí od 141 do 262 eur mesačne. V zmysle zákona č. 448/2008 Z. z. o sociálnych službách je výška úhrady stanovená tak, aby prijímateľovi sociálnej služby zostalo 20% sumy životného minima, čo t. č. (august 2009) predstavuje 37,04 eur. Úhrada za poskytovanie služieb sa stanovuje v úhrnnej mesačnej čiastke, ktorá sa skladá z úhrady za odborné činnosti, obslužné činnosti a ďalšie činnosti. Medzi odborné činnosti patrí pomoc pri odkázanosti na pomoc inej fyzickej osoby, sociálne poradenstvo, sociálna rehabilitácia, ošetrovateľská starostlivosť. Medzi obslužné činnosti patrí ubytovanie, stravovanie, upratovanie, pranie, žehlenie a údržba bielizne a šatstva. Ďalšia činnosť zahŕňa osobné vybavenie, úschovu cenných vecí, zabezpečenie záujmovej činnosti.
Postup pri poskytovaní sociálnych služieb
(l) Občan, ktorého miestom trvalého pobytu je mesto Trnava, si podá písomnú žiadosť na MsÚ - odbor sociálny o posúdenie odkázanosti na sociálnu službu (ďalej len „žiadateľ“), ktorej súčasťou je i potvrdenie poskytovateľa zdravotnej starostlivosti o nepriaznivom zdravotnom stave.
(2) Na účely posúdenia odkázanosti žiadateľa na pomoc inej fyzickej osoby mesto zabezpečí lekársky posudok, ktorý vypracuje lekár na základe zmluvy s mestom. Pri vypracovávaní posudku lekár postupuje podľa § 49 zákona o sociálnych službách.
(3) Na účely posúdenia odkázanosti žiadateľa na sociálnu službu uvedenú v § 34 až 41 zákona o sociálnych službách, mesto vypracuje sociálny posudok. Pri jeho vypracovávaní postupuje podľa § 50 zákona o sociálnych službách.
(4) Na základe lekárskeho posudku a sociálneho posudku mesto vyhotovuje posudok o odkázanosti na sociálnu službu podľa § 51 zákona o sociálnych službách.
(5) Na základe posudku o odkázanosti na sociálnu službu mesto v zmysle § 80 písmena c) zákona o sociálnych službách a zákona č. 71/1967 Zb. o správnom konaní v znení neskorších predpisov vydá rozhodnutie o odkázanosti žiadateľa na sociálnu službu.
(6) Ak má žiadateľ záujem o poskytovanie sociálnej služby v Zariadení pre seniorov v Trnave, na základe právoplatného rozhodnutia mesta o odkázanosti na sociálnu službu a v súlade s § 74 ods. 3 zákona o sociálnych službách a príkazu primátora č. 12/2009 podá si písomnú žiadosť o uzatvorenie zmluvy o poskytovaní sociálnej služby mestu Trnava – na Mestský úrad v Trnave, referát sociálnych služieb.
(7) Po uvoľnení miesta v zariadení pre seniorov pracovná skupina (ktorú menuje primátor) vyberie žiadateľa a odporučí primátorovi mesta, aby zariadeniu pre seniorov vydal súhlas na uzatvorenie zmluvy o poskytovaní sociálnej služby s vybraným žiadateľom.
Čo si priniesť so sebou pri nástupe do zamestnania
- Potvrdenie od obvodného lekára, že zdravotné dôvody (najmä infekčné ochorenia) Vám nebránia nastúpiť do zariadenia kolektívneho spolunažívania – do Zariadenia sociálnych služieb v Trnave
- Čestné vyhlásenie o majetkových pomeroch
- Žiadosť o poukazovanie dôchodku na účet zariadenia formou hromadného poukazu
- Preukaz poistenca (zdravotná poisťovňa)
- Zdravotná dokumentácia (v prípade, že máte záujem prihlásiť sa lekárovi v našom obvode)
- Rozhodnutie, prípadne potvrdenie o výške dôchodku zo sociálnej poisťovne
- Hotovosť na zaplatenie prvej úhrady za poskytovanú sociálnu službu
- Veci osobnej potreby
- Ošatenie, obuv
- Ak je Váš dôchodok doručovaný prostredníctvom pošty, nahláste si zmenu adresy (Zariadenie pre seniorov v Trnave, T. Vansovej č. 5, Trnava)
Potrebné tlačivá nájdete tu:
Žiadosť o posúdenie odkázanosti na sociálnu službu a lekársky nález
Žiadosť o uzatvorenie zmluvy o poskytovaní sociálnej služby, ak má klient o umiestnenie v zariadení pre seniorov záujem(doložiť k žiadosti v nej uvedené prílohy)
Čestné vyhlásenie o majetkových pomeroch – podpis musí byť overený na matrike, resp. u notára – predkladá sa pri nástupe do zariadenia, ak je už termín nástupu medzi klientom a zariadením dohodnutý
Žiadosť o poukazovanie dôchodku na účet zariadenia formou hromadného poukazu - podpis musí byť overený na matrike, resp. u notára – predkladá sa pri nástupe do zariadenia, ak je už termín nástupu medzi klientom a zariadením dohodnutý

References: § 49
 § 34
 § 50
 § 51
 § 80
 § 74